
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/279 


R A P O R T

asupra propunerii legislative pentru modificarea și completarea Legii nr.292/2011 privind asistența socială, publicată în Monitorul Oficial Partea I, nr.905 din 20 decembrie 2011
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 364 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea și completarea Legii nr.292/2011 privind asistența socială, publicată în Monitorul Oficial Partea I, nr.905 din 20 decembrie 2011.
La întocmirea prezentului raport Comisia a avut în vedere:

· avizul negativ al Consiliului Legislativ (nr.228/22.03.2012)
· avizul negativ al Consiliului Economic şi Social (nr.611/8.03.2012).
Propunerea legislativă are ca obiect de reglementare modificarea  art.14 din Legea asistenţei sociale nr.292/2011 în sensul ca valoarea indicatorului social de referinţă să fie egală cu valoarea coşului minim de consum lunar stabilită în conformitate cu Ordonanţa de urgenţă a Guvernului nr.217/2000 privind aprobarea coşului minim de consum lunar, aprobată prin Legea nr.554/2001, cu modificările ulterioare. Totodată, valoarea coşului minim lunar urmează să fie stabilită prin hotărâre a Guvernului pentru anul următor, până la sfârşitul trimestrului trei pentru anul în curs.
Comisia propune Plenului Camerei Deputaţilor respingerea iniţiativei legislative din următoarele considerente:
- valoarea indicatorului social de referinţă este stabilită în art.331 din Legea nr.76/2002 privind sistemul asigurărilor pentru şomaj şi stimularea ocupării forţei de muncă, cu modificările şi completările ulterioare, la 500 lei, astfel încât modificarea propusă pentru art.14 alin.(3) din Legea 292/2011 privind asistenţa socială ar constitui o reglementare paralelă cu actul normativ cadru, aplicabil în domeniu.
- cuantumul lunar al valorii indicatorului social de referinţă prognozat ar urma să fie de 750 lei, în timp ce salariul minim brut pe ţară în prezent este de 700 lei, ceea ce ar însemna că baza de calcul a ajutoarelor pentru persoanele asistate ar fi mai mare decât salariul minim al celor care muncesc, astfel încât ar deveni mai convenabil să primeşti asistenţă socială decât să munceşti.

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena MESAROŞ









Întocmit,

Consilier parlamentar Sorina SZABO

